คลังลดเป้าส่งออกเหลือ5-6%
ศก.ไทยเดือนก.ค.ซมพิษส่งออกทรุดหนัก คลังปรับเป้าเหลือ 5-6% ขีดเส้นมูลค่าต้องไม่ต่ำกว่า 2 หมื่นล้านเหรียญสหรัฐต่อเดือน
30 ส.ค. 2555

ศก.ไทยเดือนก.ค.ซมพิษส่งออกทรุดหนัก คลังปรับเป้าเหลือ 5-6% ขีดเส้นมูลค่าต้องไม่ต่ำกว่า 2 หมื่นล้านเหรียญสหรัฐต่อเดือน




นายบุญชัย จรัสแสงสมบูรณ์ ผู้อำนวยการสำนักนโยบายเศรษฐกิจมหภาค สำนักงานเศรษฐกิจการคลัง (สศค.) เปิดเผยว่า ภาวะเศรษฐกิจเดือน ก.ค. 2555 ปัญหาวิกฤตเศรษฐกิจยุโรปส่งผลกระทบกับเศรษฐกิจโลก รวมถึงการส่งออกของไทยชัดเจนมากขึ้น
ทั้งนี้ คาดว่าการส่งออกของไทยทั้งปีจะขยายตัวได้ 5-6%  จากที่ประมาณการไว้เดิม 12.8% โดยมูลค่าการซื้อขายที่เหลือปีในแต่ละเดือนต้องมีมูลค่าไม่ต่ำกว่า 2 หมื่นล้านเหรียญสหรัฐ
นายบุญชัย กล่าวว่า กระทรวงพาณิชย์แถลงตัวเลขการส่งออกเดือน ก.ค. 2555 ขยายตัวติดลบถึง 4.5% ในรูปของเงินเหรีญญสหรัฐ ซึ่งพบว่าการส่งออกไปสหภาพยุโรปขยายตัวติดลบถึง 21.4% มากขึ้นกว่าเดือนก่อนหน้าที่ติดลบ 17.6% นอกจากนี้การส่งออกของไทยไปในประเทศคู่ค้าหลักสำคัญทั้งจีน และ ญี่ปุ่น ก็ยังขยายตัวติดลบ
อย่างไรก็ตาม สศค. ยังคาดว่าการขยายตัวของเศรษฐกิจไทยจะขยายตัวได้ 5.7% ต่อปี ตามที่ประมาณการไว้เดิม เนื่องจากการขยายตัวการบริโภคและการลงทุนยังขยายตัวได้ดี
ก่อนหน้านี้ ธนาคารแห่งประเทศไทย (ธปท.) ออกมาคาดว่าการส่งออกของไทยอาจจะต่ำกว่าเป้า 7% ที่ตั้งไว้ ขณะที่สำนักงานพัฒนาการเศรษฐกิจและสังคมแห่งชาติ (สศช.) ตั้งเป้าไว้ 7.3% และศูนย์วิจัยกสิกรไทยคาดไว้ 4.2%